Startfløjtet har for kort tid siden lydt i Superligakampen mellem AaB og Brøndby, og det skete med rolige fans på tribunerne på Aalborg Portland Park. Selv om Nordjyllands Politi var rykket ud med ekstra betjente i dagens anledning, så forløb alt stille og roligt inden kampen. Det oplyser Nordjyllands Politi. Seks busser med Brøndbyfans blev på Nordjyske Motorvej syd for Aalborg mødt af politiets motorcykelbetjente, som guidede dem frem til stadion. Flere af busserne ankom til stadion allerede halvanden time inden kampstart. Dialogbetjente sørger for ro Alle fans til dagens kamp er blevet mødt af politiets såkaldte dialogbetjente, som er iført gule veste. Som navnet antyder, skal dialogbetjente vejlede og sætte grænser på en venlig, men bestemt måde over for fansene. - Vi har i adskillige år haft stor succes med den dialogbaserede kontakt til fansene, fortæller vicepolitiinspektør Henrik Skals, der er ansvarlig for politiets indsats i forbindelse med dagens fodboldkamp. Brøndbyfan blev irettesat Fansene har været rolige inden kampstart mandag aften klokken 18.00. Blot en enkelt Brøndbyfan måtte dog have at vide, han ikke måtte flyve med sin drone i og omkring stadion. Det kræver en særlig tilladelse, oplyser Nordjyllands Politi.

Referat:
Kun en enkelt Brøndbyfan med en medbragt drone blev kaldt til kammeratlig samtale med Nordjyllands Politi. Alt andet forløb roligt inden AaB-kampen.